Összefoglalás az 11. tanulmányról

Szabadulás a szenvedélyektől

„Azért ha a Fiú megszabadít titeket, valósággal szabadok lesztek” (Jn 8:36)

Elmúlt heti tanulmányunk gyakori szenvedélybetegségekről, az alkoholizmusról, a szexfüggőségről, a játékszenvedélyről, a pénz szeretetéről, és a külső túlzott hangsúlyozásáról szólt. Ezek mind függőséget okozhatnak, melyektől az ember saját erejéből képtelen szabadulni. 

Az alkohol tartalmú italok fogyasztását a világ teljesen elfogadottnak, sőt bizonyos élethelyzetek szükséges velejárójának tekinti, melyhez előállítói és forgalmazói érdekek is fűződnek, az eladásából származó hatalmas bevétel miatt. A Biblia a kígyóhoz hasonlítja a szeszt, mely marásával módosítja az ember tudatát, ezáltal viselkedését, és fogyasztója egyre mélyebbre süllyed a bűnben. A rabságában lévő ember egészségét, házasságát, családi életét is teljesen tönkreteszi. 

Korunk másik gyakori betegsége a szexfüggőség. A házasélet örömforrás, mely az Úr ajándéka egy férfi és egy nő részére a házasság intézményén belül. A gyermekáldás mellett a házasfelek kapcsolatát erősíti. A világ azonban teljesen lealacsonyította azt egy közönséges szintre. A házasságtörés, prostítúció, a nemi szerepek felcserélése mellett felmérhetetlen, hogy mennyi bajt okoz az erkölcstelen életmód az emberiségnek. 

A játékszenvedély és „a pénz szerelme” szintén jó eszközök Sátán kezében arra, hogy mind inkább eltávolítsa az Úr gyermekeit a tiszta és igaz élettől. Pál apostol szerint ez minden rossz gyökere, mely miatt az emberek elfordulnak a hittől. A szerencsejátékosok folytonos vágyakozása a nyeremény után, újabb és újabb játszmákra kényszeríti őket. Ahogy minden szenvedélyt, ezt is határozott döntéssel, erős akarással, és az Úr segítségével lehet csak leküzdeni. Jelen világunkban szükség van pénzre a megélhetéshez, a folytonos pénzszerzési vágy viszont könnyen pénzsóvárrá és kapzsivá teheti az embert. Isten népe soha nem szűkölködött. Bízhatunk az ígéretben, ha az Úrért munkálkodunk, az Ő akaratát keressük, és az örök élet elnyerése a célunk, akkor minden szükségletünket ki fogja rendelni számunkra. Máté 6:33 versében írja: „Hanem keressétek először Istennek országát, és az ő igazságát; és ezek mind megadatnak néktek.” 

Az anyagi javakhoz hasonlóan testünk is kincs, amit Isten ránk bízott, de ha túlzott figyelmet szentelünk neki, a bálványunkká válhat. Külsőnk fényezése helyett inkább a lelkünket, a belső emberünket ékesítsük, az Úr előtt kedves tulajdonságokkal. 

Egyházunk határozottan állást foglal e káros szerek és viselkedésformák ellen. Tudnunk kell azonban, hogy akinek segítségre van szüksége, fontos, hogy elismerje, milyen problémával küzd, és felhagyjon káros életmódjával, majd kerüljön minden olyan újabb hatást és helyzetet, melyektől visszaeshet. A legfontosabb pedig állandó kapcsolatot tartani az Úrral, és kérni, hogy ereje által adjon szabadulást e szenvélyektől.

